Yfirlitssýning á verkum eftir Örn Inga Gíslason fjöllistamann ( 1945 - 2017 ) verður opnuð í dag í Listasafninu á Akureyri . Hún nefnist Lífið er LEIK-fimi / / Life’s PLAY-fullness og verður gjörningur í anda hans . Hjónin Javier Sánchez Merina og Halldóra Arnardóttir tóku við keflinu af Erni Inga . Laugardagur 3. nóvember 2018 Auglýsing Sýningin fjallar í raun um það hvernig bók verður til – bók um fjöllistamanninn Örn Inga sem var ósmeykur við að vera öðruvísi en aðrir , “ segir Halldóra Arnardóttir listfræðingur um viðburðinn Lífið er LEIK-fimi / / Life’s PLAY-fullness sem hefst í Listasafninu á Akureyri klukkan þrjú í dag . Þar er um gjörning að ræða sem felst í rannsóknum á því mikla og fjölbreytta framlagi til listarinnar sem Örn Ingi Gíslason lét eftir sig , bæði í föstu formi og frásögnum fólks . Úr þeim efniviði ætlar Halldóra að vinna bók á næstu vikum . Hún er bæði í hlutverki dóttur og sýningarstjóra og eiginmaður hennar , Javier Sánchez Merina arkitekt , er hönnuður sýningarinnar . „ Þessi sýning hefur verið í bígerð síðan 2016 . Erni Inga var boðið að halda hana og dagsetningarnar standa . Hann ætlaði náttúrlega vera meðal okkar sem þátttakandi en dó fyrir rúmu ári þannig að við hjónin tökum við keflinu , “ segir Halldóra sem hefur búið á Spáni síðustu þrjá áratugi . „ Pabbi vildi hafa Javier með í ráðum , var sjálfur ekki búinn að skipuleggja neitt eða gera lista yfir verk sín og það er Javier sem á hugmyndina að því að setja ekki upp venjulega sýningu heldur rannsóknarverkefni og búa til úr því bók , meðan á sýningu stendur , því Örn Ingi var þekktur fyrir gjörninga og ýmsar uppákomur . Þetta verður því þriggja mánaða gjörningur sem byrjar núna um helgina og endar 27. janúar með kynningu á bókinni , “ lýsir Halldóra sem kveðst verða á staðnum allan tímann , lokuð inni við sitt skrifborð ! Það sem gestir sjá í dag , 3. nóvember , er haugur af fjársjóðskössum sem smátt og smátt verður tínt upp úr , að sögn Halldóru . Hún ætlar að hefjast handa strax , ásamt fyrrverandi nemendum Arnar Inga , við að skrásetja myndir , sortéra og hengja upp . Net er á veggjum og fullt af krókum svo auðvelt er að breyta . „ Safnið breytist í rannsóknarstofu , við verðum íklædd hvítum sloppum og með hanska . Einnig koma margir samferðamenn föður míns með innlegg , “ segir hún . „ Þannig verður það af og til og engir tveir dagar verða eins . “ Halldóra segir einn gjörning föður síns verða endurvakinn nú á opnuninni . „ Hann er innblásinn af gjörningi frá 1979 - 80 , með fólki frá Reykjavík og Sviss og fyrrverandi nemendum . Svo verður gjörningahátíð eftir viku , þá frumflytur Þórarinn Stefánsson píanóleikari tónverk sem Kolbeinn Bjarnason samdi í tilefni sýningarinnar . Seinna verður námskeið í forvörslu , málþing um skólamál og myndlist og líka innlegg frá Hólmavík . “ Dagskráin verður síbreytileg enda um mikið púður að ræða , að sögn Halldóru . „ Pabbi var oft í útvarpinu og hér verður sérstakur sími við hlið hægindastóls , þar getur fólk hlustað á pabba meðan það horfir á mig vinna , “ tekur hún sem dæmi og hlær . „ Svo verður sjónvarpsefni og kvikmyndir á skjáum , bæði klippt og óklippt efni . Þetta er stór sýning , hún teygir sig um fimm sali safnsins . “ Sýningin er opin alla daga næstu þrjá mánuði milli klukkan 12 og 17 og Halldóra hvetur fólk til að líta við sem oftast .